Samferdselsdepartementet har nå et utkast til lov om kommunalt pålegg om betalingsparkering ut til høring.

Formålet med lovforslaget er å redusere biltrafikken, og gjøre det lettere for kommunene å gjennomføre en helhetlig trafikk- og miljøpolitikk, og redusere CO2-utslippene og lokal luftforurensning, står det i utkastet til den ny loven.

I høringsutkastet kommer det frem at Samferdselsdepartementet gir bensinstasjoneieren anledning til å innføre parkeringsavgift på bensinstasjonen.

(Artikkelen fortsetter under bildet.)

Bård Hoksrud (Frp) mener det nye lovforslaget som er ute til høring er håpløst. Foto: NRK

– Håpløst forslag

Bård Hoksrud, stortingsrepresentant for Frp, oppfatter lovforslaget slik at kommunene kan pålegge parkeringsavgifter på parkering ved bensinstasjoner, som ikke er knyttet til kjøp av drivstoff.

– Dette er bare nok et eksempel på molbo-Norge. Dette er et håpløst forslag, og jeg håper at i stedet for at det nå blir vurdert i Samferdselsdepartementet, blir puttet rett i søplekassa, sier Hoksrud.

I høringsutkastet står det at det å fylle bensin ikke er å anse som en parkering, men videre står det:

Bruk av ordinære parkeringsplasser tilknyttet bensinstasjonen, for å benytte seg av bensinstasjonens øvrige tjenester, anses derimot som parkering, på samme måte som når en bilist parkerer for å handle i en kiosk eller annen forretning. Etter tredje ledd nr. 3 gjøres imidlertid unntak fra kommunalt pålegg om innføring av betalingsplikt for all parkering på bensinstasjoner, uavhengig av hvilket av bensinstasjonens tilbud man benytter seg av. Bestemmelsen er likevel ikke til hinder for at for eksempel eieren av en bensinstasjon innfører betalingsparkering av eget tiltak eller nekter noen å parkere på bensinstasjonens område dersom de for eksempel ikke skal benytte seg av bensinstasjonens tjenester.

Hoksrud mener det blir umulig å håndheve loven dersom den blir innført.

– Her blir det nå slik at hvis man fyller drivstoff og går inn og kjøper seg en brus og en bolle da kan man slippe å betale parkeringsavgift, men hvis man bare stopper får å kjøpe seg en brus og en bolle skal man betale parkeringsavgift. Jeg gleder meg til å se hvordan man skal klare å håndheve dette idiotiske forslaget, sier Hoksrud.

– Unntak for bensinstasjoner

Sigbjørn Moldvik leder i hovedutvalget for samferdsel på fylkestinget i Telemark avviser dette, og sier det er gjort unntak for bensinstasjoner i lovteksten.